
TRI PALESTINE 


Napisao dr Josip Andrić 


Pred odlazak najvećeg dosadašnjeg hrvatskog 
hodočašća u Svetu Zemlju na čelu sa budućim 
hrvatskim metropolitom i uoči hrvatske sve- 
čanosti prigodom posvete našeg narodnog olta- 
ra bi. Nikole Tavelića u Jerusalemu mnogo je 
zanimanja i u hrvatskoj javnosti za Palestinu, 
za tu po sudbini i značenju svome tako čudnu 
zemlju, za koju raste što dalje to veći interes po 
svemu svijetu. U središtu najnovijeg interesa 
cijele svjetske javnosti jeste to, kako Engleska 
kani nanovo preurediti Palestinu, njeno držav- 
no uređenje i njen međunarodni položaj. 

Palestina je zemlja dvostruko veća od naše 
Dalmacije. Do konca svjetskoga rata ona je bila 
pod turskom vlašću s arapskim stanovništvom 
i s nevelikim manjinama kršćana i Židova. No 
otkako je g. 1917. Palestinu zaposjela Engleska, 
a osobito otkad je g. 1922. ona nad njom do- 
bila i mandatsku upravu od Saveza Naroda, ota- 
da se naglo stalo mijenjati lice Palestine. I evo 
u ovo 20 godina engleske vladavine nad tom 
zemljom, koju i kršćani i muslimani i mojsijevci 
zovu svetom, jasno su se razvile tri Palestine 
prema tim trima vjerskim skupinama. Još bolje 
rečeno: uz arapsku starosjedilačku Palestinu ra- 
zvila se naglo doseljenička židovska Palestina, 
a između jedne i druge tiho ali postojano jača 
i kršćanska Palestina. One dvije prve — arapska 
i židovska — više su nacionalno-gospodarskoga 
karaktera, a ova treća, kršćanska, vjerskoga. 

Prije 20 godina je Palestina imala oko 600.000 
stanovnika, među njima oko 50.000 Židova, ne- 
što više kršćana, a ostalo su bili Arapi musli- 
mani. Danas međutim Palestina ima skoro 

1.300.000 stanovnika, od toga skoro 400.000 Ži- 
dova, skoro 800.000 Arapa muslimasa i preko 

100.000 kršćana. Dakako da je taj opći porast 
palestinskoga stanovništva, a napose silan za- 
mah židovskoga doseljivanja (u g. 1935. ih se 
doselilo 80.000, u g. 1936. preko 23.000) uzbi- 
bao cijeli život Palestine i trgnuo ga iz istočnja- 
čkog tisućljetnog zastoja. Palestina se gospo- 
darski i kulturno naglo diže, a ono preko 100 
tisuća hodočasnika i turista, što svake godine 
sada dolaze u nju, također pridonose mnogo 
njenu unutrašnjem životu i razvoju te njenu 


općem međunarodnom značenju. Židovi smatraju 
Palestinu svojom pradjedovskom domovinom. 
Cionizam je kao židovski nacionalni pokret sebi 
stavio cilj: ostvarenje židovske narodne domaje 
u Palestini kao put do vlastite židovske države. 
Koloniziranjem Židova u Palestinu osjetili su se 
međutim Arapi potiskivani te razvijaju otpor 
protiv Židova, koji je buknuo g. 1929. u prvi 
krvavi arapsko-židovski sukob, a g. 1936. u pravi 
palestinski građanski rat, koji je engleskom 
spretnošću likvidiran. 

Engleska se obvezala Židovima u ostvarenju 
židovske narodne domaje ići na ruku. Ali Engle- 
ska opet ne će da se zamjeri ni muslimanima radi 
svojih političkih interesa. I sad Englezi muku 
muče, što i kako da učine s Palestinom. 

Čini se, da dozrijeva najnoviji plan: razdijeliti 
Palestinu na tri državice: na arapsku, židovsku 
i jerusalemsku. Židovi su naselili najplodnije 
krajeve u Galileji i uz Sredozemno more, pa bi 
nova židovska republika obuhvatala veći dio Ga- 
lileje i krajeve uz Sredozemno more na jug do 
Gaze. Jerusalem i Betlehem bi ostali pod engle- 
skom upravom kao sveta kršćanska mjesta, a 
isto tako bi pod engleskim mandatom bio ju- 
žni palestinski stepski kraj Negew. Arapima bi 
ostao srednji i istočni dio Palestine, koji bi bio 
s Transjordanijom pod kraljem Abdullahom. 

Dakle bile bi odsada državnopravno tri Pale- 
stine: arapska, židovska i engleska. Židovi bi u 
svojoj, koja bi se zvala Erez Izrael, mogli, kako 
se veli, naseliti 2 i po milijuna osoba. I židovska 
i arapska palestinska država bile bi dominioni 
engleskog imperija. U Savezu Naroda bi bili 
samostalni članovi. Tako bi se eto ostvario plan 
o oživotvorenju židovske države. 

Skorih dana imala bi pasti odluka o tom raz- 
djeljenju Palestine, koje bi se faktički provelo 
tek nakon tri godine. Zato je možda ovo po- 
sljednje hrvatsko hodočašće u ovakvu Palestintf, 
kakva je danas, i možda će već buduće hrvatsko 
hodočašće morati u Svetoj Zemlji da prolazi kroz 
tri države. Naše hrvatsko svetište u Jerusalemu 
ostaje svakako na središnjem hodočasničkom 
teritoriju Palestine, nad kojim Englezi kane za- 
držati svoju potpunu upravu. 

UBOJICA 


Napisao Ksaver Meško 


' U samotnejkolibi kraj šume je živio idr.var. 
Živio je, kako živi većina ljudi; ne kradu, ne 
ubijaju, ne pale susjedima kuće, pa misle, da 1 
žive pravo i pošteno i da se- moraju s njih ve- 
seliti Bog i svi ljudi. No došla je na čovjeka na- 
past. I ta je otkrila i pokazala, što je u čovjeku, 
što vrijedi njegovo srce, što znači njegovo po- 
štenje. A napast je došla ovako: 

Sjedio je jednoč iza teškoga dnevnoga rada 
u gostionici kraj ceste nedaleko od šume, u ko-, 
joj se kroz dan bavio -drvima. Najednom se pri- 
bliži cestom putnik i zakrene u gostionicu. Bio je 
- već Čovjek, vremešan, suh, i slab. Iz razgovora,; 
koji se razvio između putnika i gostioničara, 
drvar je razabrao, da putnik ide u grad na sa- 
jam, gdje kani kupiti jaram volova, jer je svoje 
prije nekoliko dana dobro prodao, Bogu budi 
hvala. 

»Čovjek mora da ima silu novca uza se,« iz- 
nenada nešto šapne drvaru. On istina nije bio 
nigda pohlepan za novcem, ali sad ga nešto ne- 
kako čudno zahvatilo: »Kad bih imao njegov no- 
vac, ne bih trebao dan na dan tako teško ra- 
diti!« 

I stalo mu je šumjeti po glavi. Naručio je još 
vina misleći, da će ga to umiriti. No to ga je još 
jače uznemirilo, tako da se i malo uskolebao, 
kad je ustao. Uzeo je iz kuta sjekiru i pozdravio 
se s gostioničarom. 

A ono, što mu je prije šapnulo o novcu, po- 
šlo je s njime i govorilo mu je: 

»<Kroz šumu mora putnik u grad. Počekaj ga, 
možda se domogneš njegova novca.« 

Drvar je bio iza tih riječi i uslijed obilna vina 
tako omamljen, da je uistinu sjeo iza grma kraj 
puta i snažnije stisnuo sjekiru i čekao. 

Sunce je već zapalo, večernji mir se spustio 
na šumu, prvi mrak je pleo mekanu, tamnu ko- 
prenu zemlji, kad je nemirni drvar opazio put- 
nika, gdje se cestom naglo približuje. 

U glavi mu je jače zašumjelo, sjekiru je još 
snažnije stisnuo. Kad je putnik prispio do grma, 
skočio je drvar na cestu i zamahnuo sjekirom, 
da ni sam nije pravo znao, kuda ni kako. Putnik 
je bolno zajecao, srušio se u prah i nije se više 
ni maknuo. 

Drvar mu je uzeo iz džepa kesu, pretražio ga 
još po čitavu tijelu i zaista na prsima našao 
platnenu vrećicu punu novčanica. Jedva mu se 
licem prolilo veselje nad obiljem novca, kad li 
nad njim zacvrkuta sitan glasić: 

»Ubio si ga! Ubio si ga!« 

Zaprepašteno se drvar ogleda. I zamijeti pti- 
čicu, gdje sjedi povrh njega na grani. Tužno i 
prijekorno ga je gledala bistrim očima, podrhta- 
vala krilima sva u nemiru i neprekidno je po- 
navljala: 


Slika na omotu: 

Bosanski fiađžifa 

Naslikao Gabrije / Jurkić 


»Ubio si ga! Ubio si ga!« 

»ššt!« stane da je plaši drvar. I zaista poleti 
za granu više, ali opet sjedne i tužno zacvrkuta: 

»Ubio si ga! Ubio si ga!« 

»Budalasta životinjica!« srdio se drvar, pose- 
gnuo za kamenom i bacio ga prema ptičici. A 
ona je poletjela dublje među granje, pa opet 
neprestano se glasala: 

»Ubio si ga! Ubio si ga!« 

»G ti mrcino!« stao je drvar uzrujano i lju- 
tito psovati. »Viči, koliko hoćeš! Briga me!« 

Iako se drvar ovako riječima junačio, ipak 
mu je srce bilo tjeskobno. Najradije bi utekao. 
No primijeti: 

»Mrtvaca moram svakako sakriti.« 

Odvuče ga dublje u šumu i sakrije pod 
granje, koje je tamo ležalo na hrpi od nedavno 
posječene bukve. 

Leže nedaleko po strani i čeka, da se posvema 
smrači. 

»Za tame ću ga ponijeti do rijeke iza šume i 
baciti u vodu.« 

No jedva se smjestio, već ponovo iz granja 
zapišti: 

»U'bio si ga! Ubio si ga!« 

»O ti nesnosno zvrndalo,« srdio se opet drvar, 
»zar ne ćeš već na počinak? Ta eto noći!« 

No ptičici nije bilo do počinka. Što je tiša i 
mirnija bivala šuma, to se glasnije nad drvarom 
s granja razlijegao krik čudnovate ptice: 

»Ubio si ga! Ubio si ga!« 

»Bilo bi najbolje, da odem kući i legnem u 
krevet! No opet — mrtvaca ne smijem ovdje 
ostaviti. Izdao bi me!« 

A gorko se već stao kajati radi svojega djela. 

»Ta kako sam samo mogao to učiniti?« — 
očajno se pitao i rukama stiskao vruću glavu. 
»Pola bih života dao, kad bih sirotana mogao 
opet probuditi.« 

A šta je učinio, učinio je. 

Kad se posve zamračilo, položi mrtvaca na 
leđa i ponese ga šumom prema rijeci. Pa nije 
bio lagan! Znoj ga je čelom oblijevao, kako ga 
je nosio. A još teži mu je bio neprekidni krik, 
koji ga je cijelom šumom pratio: 

»Ubio si ga! U'bio si ga!« 

A u džepu ga je pekao i žegao novac, kao 
da imade u džepu žarko ugljevlje, a ne hladne 
papirnate novčanice. I tako mu je težak bio no- 
vac u džepu kao mrtvac na leđima. 

»Ta kako me je mogao tako zaslijepiti taj 
novac?« dršćući od straha razmišljao je dalje 
drvar. »A ne ću sinj eti ni kupiti ništa za nj, da 
se ne izdam. Povratit ću čovjeku novac!« 

I zaista turi kesu natrag u džep, a vrećicu s 
novčanicama objesi mu oko vrata i sakrije ju 
pod odijelo na prsima. Iza toga baci mrtvaca u 
vodu i pobježe kući. Zaključa vrata i zakračuna 
ih dapače, zatvori prozore i vas iznemogao i 
shrvan legne na tvrdi krevet. 


484 


Spavao je malo i nemirno. Kad se u osvit zo- 
re trgnuo iz divljih sanja, začuje kroz prozor 
jasan glas ptičice: 

»Ubio si ga! Ubio si ga!« 

Drvara je zahvatila vrućina. 

»Zaista je i odviše budalasto, da me vidjelo to 
pusto stvorenje, kad sam ... Pa sad će me valj- 
da svuda progoniti?« 

Uistinu ga je svuda progonila. Nigdje i nikad 
nije od nje počinuo. 

Pravda je dakako istraživala, kako se desila 
smrt putnika. Kako ga je voda izbacila tek iza 
četrnaest dana, zločinu se nije moglo naći traga. 
Možda je previše pio, pa je u tami zašao ne- 
znanim putem u vodu. Ta nije ni bio orobljen. 

Sud je preslušao i gostioničara, gdje je put- 
nik one večeri pred smrt pio. Jer je rekao, da 
je s putnikom u gostionici bio i drvar, pozvali 
su i njega. A taj se pričinio tako bezazlenim i 
priprostim, da je sud uvjerio o svojoj nevinosti. 
Samo jedan tren je sudac posumnjao o nevi- 
nosti čovjeka. Na prozor sobe, gdje se vršila 
istraga, sjela se sitna ptičica, dva tri puta za- 
cvrkutala, a sudac je vidio, kako se drvar pre- 
plašeno obazro k prozoru i problijedio. A učeni 
gospodin, pravedan i čiste savjesti, nije razumio 
glasa ptičice: »Ubio si ga! Ubio si ga!« A drvar 
se izgovorio, da ga je obuzela nemoć od duga 
puta i glada. 

Tako je ljudska pravda pustila drvara kao ne- 
vina; no nije ga pustila vječna pravda ni nje- 
zin poslanik i osvetnik, sitna ptičica. 

Bila mu je uvijek i svagdje za petama: kod 
kuće i na putu, za rada i počinka, kod pila i 
jela. Posljednje riječi, što ih je na večer čuo, 
prije nego je zadrijemao, bile su: »Ubio si ga! 
Ubio si ga!« Prvi pozdrav s jutra je bio: »Ubio 
si ga! Ubio si ga!« Drvar, koji je negda iza te- 
škog dnevnog napora odmah zaspao, čim je 
legao, a spavao je tako, da bi jedva jedvice 
možda čuo, kad bi se koliba nad njim rušila, 
sad je ležao pola noći bez sna, a pola noći je 
prodrijemao u nekoj bolesnoj omaglici. I kroz 
omaglicu i drijem je još uvijek slušao nepre- 
stani: »Ubio si ga! Ubio si ga!« Plaho bi znao 
skočiti s kreveta i posluhnuti, ne idu li već mož- 
da da ga stave u verige, bace u tamnicu, osude 
i objese. Kad je išao u šumu na rad i pilio debele 
panjeve, da je pila sve pjevala i zvonila, pa kad 
je cijepao drva, da su udarci odzvanjali šumom, 
još jače i jasnije je zvonilo s bližnjega drveta: 

»Ubio si ga! Ubio si ga!« Ako bi sav očajan 
otišao u gostionicu, već je sjedila vani na drve- 
tu, što više na samom prozoru, ptičica. Mjesto: 
»Bog ti blagoslovio svaku kapljicu« vikala je ne- 
prestano: »Ubio si ga! Ubio si ga!« Više puta 
je pio do potpune pijanosti, samo da je ne čuje. 
A tad je gostioničaru izbrbljao, da ga slijedi i 
progoni neka vražja ptica, koja mu ne da mira 
ni danju ni noću. Gostioničar je pozorno slušao 
i lukavo stao ispitivati drvara i napipavati tajnu, 
zakopanu u najdubljoj dubljini srca, tako da se 
drvar i u pijanosti trgnuo i doskora otrijeznio. 
Od tada se bojao preko mjere piti. Pa i ako je 


išao u crkvu, što se već sada rijetko dešavalo, 
slijedila ga je ptičica. Sjela bi na crkveno okno 
i za propovijedi i službe Božje glasala se, ne 
glasala, već vikala u crkvu: »Ubio si ga! Ubio 
si ga!« 

Drvar je proganjao neumornoga glasača svog 
zločina svom silom i ljutinom očajnoga srca. Na 
cente je izbacivao na nju kamenja, ali badava. 
Zamke joj je postavio; opet badava. I pušku 
si je posudio, jer da mu lisica odnosi kokoši, 
pa da je pucnjavom zastraši. A strijeljao je pti- 
čicu, i opet badava. 

I tako je drvar malo po malo smalaksao u 
borbi sa sitnom ptičicom. Prije vremena mu je 



STJEPANOVA VRATA U JERUSALIMU 
Nedaleko od njih bio je kamenovan prvi kršćanski mučenik 
sv. Stjepan, pa su po tome i dobila ime 

crna kosa pobijelila kao snijeg. Oči, prije mirne 
i tihe, sad su svakoga izbjegavale, svakoga se 
bojale. Leđa su mu se zgrbila pod teškim bre- 
menom, a ruke, koje nijesu, a ma ništa zadrh- 
tavale, kad je njima zamahnuo po čovjeku, da 
mu otme najdragocjeniji dar Božji — život, 
sad su se tresle, da gotovo nije mogao više 
raditi. 

A konačno je čovjek u očaju rekao: 

»Pa takav je život gori od smrti. Ne mogu 
više tako živjeti ni slušati te nesnosne ptice. U 
grad ću poći, k sudu i priznati svoj grijeh.« 

A dugo se još borio sam sa sobom, dugo okli- 
jevao. A kad mu je ptičica klicala po vas dan 
i noć bez prestanka o grijehu, pa nije danju 
mogao raditi, a noću spavati, nije više mogao 
izdržati. 

Ustade jednog jutra, prekriži se, pomoli, li- 
jepo umije, odjene blagdansko odijelo i ode na 
tašte u grad. 

Dođe u grad i popita za gospodina suca. I ko- 
načno zaista dođe pred pravoga. Duboko se po- 
kloni i ponizno reče: 

»Ne zamjerite, gospodine suče, želim nešto 
važna da vam kažem.« 

»Reci!« 

I počeo je i pripovijedao je, kako ga je so- 
tona smeo, kako mu je u srcu uzbudio pohlepu 
za novcem, pa da je umorio čovjeka putnika. 
Nitko ga nije vidio, samo sitna ptičica. I kako 
ga je slijedila po svim putevima i neprestano mu 
spočitavala grijeh. Tako dugo i neprestano, da 
je više ne može slušati, ni nositi tajnu zločina 

SVJETILJKE I 

U težnji da dođu do topline i svijetla — prvi 
su ljudi pronašli vatru trenjem i pomoću kre- 
siva. Čovjeku nije bilo prijatno u tami, pa je po- 
moću vatre došao i do svijetla. Toplina, vatra 
i svjetlost u uskoj su vezi. Tako pjesnik Bo- 
gović pjeva: 

»U prirode ima do dv’je posestrime: 
jednoj je toplina, svjetlost drugoj ime; 
da njih nema, ne bi bilo ni života, 
priroda bi bila baš prava sirota.« 

Pronalaskom vatre, a time i svjetlosti, čovjek 
je pronašao i svjetiljku. Svjetiljku su upotre- 
bljavali ljudi još u najstarije doba. Imali su je 
stari, danas izumrli i malo poznati narodi, imali 
su je Egipćani, Feničani i Grci. U Homerovoj 
»Odiseji« spominje se svjetiljka. Kad se Odisej 
povratio, i kad je zajedno sa svojim sinom ula- 
zio u kuću, »Palada njima Atena Svjetiljku nose- 
ći zlatnu sprijeda svijetljaše divno.« Svjetiljka se 
upotrebljavala u doba mikensko-kretske kulture. 
Bile su to svjetiljke od kamena, u obliku male 
posude; na Kreti su bile svjetiljke u obliku stu- 
pova. Ovakve se svjetiljke i danas nalaze u isko- 
pinama oko Sredozemnoga Mora, gdje su obi- 
tavali Feničani, ili su imali svoje kolonije. 

Od Grka primiše svjetiljke Rimljani još u če- 
tvrtom stoljeću prije Krista. Davno prije imali 
su svjetiljke i Etruščani, susjedi Rimljana. Osim 
kamenih svjetiljaka bilo ih je od keramike, bron- 
ca, zlata, srebra, željeza i stakla. Zarana su 
ljudi svijeće preudesili u svijećnjake, koji se nisu 
morali prenositi, nego su stajali na jednom mje- 
stu u visećem stavu. Svijećnjaci su bili nešto 
veći nego obične svjetiljke i bolje urešeni. Rim- 
ljani su ih usavršili umjetničkom izradbom. 

Svjetiljke i svijećnjaci malo pomalo poprimaju 
različit oblik. Izrađuju ih u obliku šljema, bro- 
da, u obliku raznolikih figura s mitološkim moti- 
vima, u obliku figura iz čovječjeg života, iz pri- 
rode itd. Ima svjetiljaka, koje prikazuju dje- 
čaka ili kakvu životinju, a poznate su svjetiljke 
iz prvog kršćanskog doba sa kršćanskim simbo- 


u svojoj duši. I došao je, da sam sebe tuži i moli, 
da ga sude po pravdi i zasluzi. 

A sudac je bio stari gospodin, vrlo iskusan. 
Pozorno je saslušao ispovijed čovjeka, ni ganuo 
se nije, samo da ga ne smete. 

Kad je drvar svršio, sudac je neko vrijeme šu- 
tio, zamišljeno gladio sijedu bradu i motrio ubo- 
jicu, no ne strogo i neprijateljski, već sažalno 
i milosrdno. Za čas je lagano prozborio: 

»Znadeš li, tko je bila ta ptičica? Tvoja sa- 
vjest. A budi zahvalan njoj i Gospodinu, da te 
je dovela ovamo, da platiš svoj dug i svjetskoj 
pravdi, i ne umreš opterećen zatajenim zloči- 
nom.« 

Tada drvar sklopi ruke, pogleda na križ na 
stolu i reče zahvalno i pouzdano: 

»Bogu hvala!« 

SVIJEĆNJACI 

Napisao Marko Vunić 
ličnim figurama. Tako zvana »venecijanska 
umjetnička škola« izrađivala je naročito lijepe 
svjetiljke i svijećnjake. Oni su s vremenom po- 
stali osobiti ukras kuće. To je bio jedan od naj- 
potrebnijih kućnih predmeta. Mnoge su svjetilj- 
ke i svijećnjaci bili ukusno dekorirani prizorima 
iz starog i novog zavjeta, janjcima, golubovima 
itd., a u vezi s dekoracijama bilo je na njima ra- 
znih natpisa. Ovi su natpisi obično izražavali lju- 
dima dobre želje: za zdravlje, sreću, dug život itd. 

Umjetnička izrada, naročito izrada srebrnih i 
zlatnih svjetiljaka, pomalo je počela prestajati 
pronalaskom plina i elektrike. I prije pronala- 
ska plina i elektrike bila je provedena u grado- 
vima javna rasvjeta, ali je ona sada zauzela 
veliki mah. Trebalo je veliko mnoštvo svjetilja- 
ka i svijećnjaka, nesamo za privatnu, nego i za 
javnu upotrebu, pa se gledalo da budu što jed- 
nostavnije, praktičnije i jeftinije. 

U novije doba najviše se pazi na praktičnu 
vrijednost svjetiljaka i svijećnjaka. I danas ih 
ima upravo raskošno izrađenih u broncu, srebru, 
zlatu, brušenom staklu td. O tom svjedoče ve- 
ličanstveni svijećnjaci u glasovitim svjetskim 
katedralama i uopće u hramovima, u velikaškim 
i bogataškim palačama, u dvoranama za javne 
priredbe, u kneževskim i kraljevskim palačama. 
Koliko raskošne svjetlosti pružaju katedrale u 
Božičnoj noći, koliko nam svjetlosti pružaju 
veličanstvene iluminacije gradova u noći i ve- 
likih lađa na moru. Reflektori pretražuju po noći 
more i nebo. Ljudi vole svijetlo u prirodi, vole 
svijetlo u danu i noći, vole svijetlo u privatnim 
kućama i javnim dvoranama. 

Ali osim ovoga vanjskoga svijetla potrebno 
je čovjeku, danas naročito, i unutarnje, duševno 
svijetlo. Uza sve svijetlo vanjskoga života, te- 
ško je čovjeku, ako je u njegovoj duši mrak, 
a u srcu mraz. Zato pravo Bogović nastavlja na 
sprijeda iznesene stihove: 

»Isto tako mora da i čovjek gine, 
bez svjetlosti duha, bez srca topline.« 

CAREVIĆ I ARAP 

NARODNA PRIPOVIJETKA IZ BOSNE 


Bio nekad jedan car, pa imao sina. Nešto mu 
počne sin žutjeti i slabiti. Opazivši to car pošalje 
ga u lov sa deset drugova, ne bi li se što opo- 
ravio. Kada dođu u šumu, razredi carević po če- 
tama svoje drugove i sebi izabere najbolju. Ke- 
rovi dignu srnu i natjeraju na carevića, a on brzo 
za pušku da je ubije. Nanišani, ali se pred njim 
od srne stvori najljepša djevojka. Spusti pušku, 
kad opet stoji pred njim srna. 

»Ama, kazuj se, šta si, jer ću te sad sastaviti 
sa zemljom!« poviče ljutito carević. 

»Nemoj za Boga, careviću!« poviče djevojka. 
»Bit ću tvoja žena.« 

Carević se obrađuje, sabere brzo svoju dru- 
žinu, da pođu s djevojkom kući. 

»Zar tako, careviću?« reče mu djevojka. »Kad 
se Ciganin ženi, vode mu ml^du na stotine svata, 
a ti, carević, pa hoćeš ovako da idem!« 

Nato on ostavi tuđe svoju družinu, pa pođe 
kući, da sabere svatove. Kaže sve ocu, a on mu 
sabere hiljadu svata i dade mu sve svoje vezire. 
U zoru podigne se carević sa svatovima po dje- 
vojku, ali kada dođe ondje, gdje je ostavio bio 
družinu sa djevojkom, nema ni traga ni djevojci, 
ni družini. Razašalje sve svate po šumi, da ih 
traže, a kad ih nađu, reče im, da isture nekoliko 
pušaka. 

Već počne sunce zalaziti, a nigdje se ništa ne 
čuje. Počne carević pucati, ali mu se nitko ne 
odjavljuje; nije čuti ni žive duše. Carević se po- 
vrati kući sam. Tko je jadniji od njega? Ubila 
bi ga kap rose. Tužno ispriča ocu sve, a otac ga 
još izgrdi, što mu je potratio toliko ljudi i ve- 
zira. 

Sutradan uz jaše carević svoga konja, pođe tra- 
žiti svoju djevojku i tvrdo odluči, da se ne će 
kući vratiti, dok je ne nađe. Vrljajući po šumi 
namjeri se na jednu kuću. Ostavi pred vratima 
svoga konja, a sam uniđe u sobu. Nasred sobe 
sofra sa gotovim jelom. 

»O domaćine! O domaćine!« poviče carević, 
ali se nitko ne odziva. On sjede za sofru, večera, 

Slika desno : 

NEOBIČAN STRO] 


a iza toga legne spavati. Kad se u jutro probudi, 
otvore se vrata, a u sobu stupi djedo bijele brade 
kao vuna. Carević ga odmah upita za djevojku, 
a djedo mu odgovori, da ne zna za nju, ali da 
on ima starijega brata i da će mu ovaj kazati za 
djevojku. 

Carević pode odmah odatle i dođe do stari- 
jega brata djedina, koji je imao prošaranu bra- 
du. I ondje nije našao carević, što je tražio, jer 
ga i ovaj djedo opremi k najstarijemu — tre- 
ćemu bratu. Dođe i tamo carević; djedo ga lijepo 
dočeka i pogosti. Kad su večerali, rekne ženi, da 
mu donese iz dulafa (ormara) karpuzu (lubeni- 
cu). Žena je donese, a on je opet vrati veleći, 
da nije zrela. Žena je opet donese, a on je opet 
vrati i tako ju je vraćao sedam puta. Poslije 
toga ode djedo u jednu kaljužu i počne se va- 
ljati po blatu, pa onakav kaljav dođe k ženi, a 
ona ga lijepo očisti i opere. 

Sad se djedo i carević počnu razgovarati. 

»Znam ja,« reče dedo, »radi čega si ti ovamo 
došao i šta si dosad radio. Nemoj se čuditi vi- 
deći u mog najmlađeg brata bijelu bradu, u sred- 
njega prošaranu, a u mene najstarijega crnu. 
Moj najmlađi brat ima veoma zlu ženu. On bi 
volio bio k tebi izaći, kad si ga bio vikao, nego 
Bog zna šta, ali mu ona nije dopustila. U sred- 
njega mi je malo bolja žena, zato on ima pro- 
šaranu bradu. A moja je žena pravi meleć 
(anđeo), to si mogao vidjeti, kad sam vraćao 
karpuzu sedam puta, a ja sam znao, da u dulafu 
nema više od jedne. Za djevojku, porad šta si 
i došao, ne mogu ti kazati, nego ovdje blizu ima 
jedan Arap u pećini, on će ti za nju kazati.« 

Carević pođe odmah k tomu Arapu. Kada dođe 
pred pećinu, pred njom stoji svakojake zvjeradi, 
a došlo tu i desetorica ljudi, pa tuku tu zvjerad. 
Carević trgne sablju i poubija i ljude i zvjerad, 
pa onda uniđe u pećinu k Arapu. Ispriča mu sve 
svoje jade, a Arap će mu na to: 

»U koje si se trice zagledao? Ono je prava 
vještica.« 



Izložen na poljoprivrednoj 
izložbi u Munchenu, koji se 
može upotrijebiti za vučenje, 
za oranje i za košnju 


»Nemoj, Arape!« povika carević. »Dopusti mi, 
da je gledam samo jedan sat, pa uzmi sve, što 
imam.« 

Arap klepne rukama, a ona ista djevojka po- 
moli se na vrata. Gleda je carević; a kad prođe 
sat, pođe ona, a carević poviče Arapu: 

»Na poklon ti život moj, a samo da je gledam 
još jedan sat!« 

Prođe i drugi sat, a Arap će careviću: 

»Eh, šta ćemo sad?« 

»Šta hoćeš, to i radi!« odgovori mu carević. 
Arap uzme sablju, zapovjedi careviću, da stane 
na kamen, pa ga stane mlatiti sabljom. Sve frca- 
ju komadi od haljina, a ne može da zahvati 
mesa. 

»Svakog siječeš, a carevića ne ćeš!« pa udri 
sabljom po kamenu, a kamen na dvije pole. »Bo- 
me, ja nađoh sebi druga,« reče Arap. 

»Ti nađe, ama ne znam, jesam li ja,« odgovori 
carević. Arap baci sablju, pa stane na kamen. 
Carević uzme Arapa mlatiti sabljom, ali mu ne 
može ni pera odbiti. »Svakog siječeš, a Arapa 
ne ćeš!« pa s njom opali po kamenu i presiječe 
ga. »Nađoh i ja sebi druga,« rekne carević. 

Arap odvrati carevića od prijašnje djevojke, 
kazujući mu, da je vještica, i pripovijedajući mu, 
da ima na jednom mjestu druga da takve nema 
vile, i da se otimaju za nju dva cara. 

»Hajdmo da je otmemo!« rekne Arap. 

Odmah krenu oba i dođu na jedno raskršće. 
Tu opomene Arap carevića, da nipošto ne krene 
lijevim putem, kad se vrati, nego desnim. Dođu 
na jednu poljanu, a nasred poljane stoji kamena 
kula, u kojoj je ta divna djevojka. Oko kule 
stoj s desne strane jedna, a s druge druga voj- 
ska. Čim tu dođu, provale u kulu, pa jedan se 
bori, a drugi čuva na sapima (leđa u konja, od 
sedla do repa) djevojku, dok carević rekne, da 
je iznemogao. Arap mu baci konju na sape dje- 
vojku i reče mu, da bježi, a on da će suzbijati 
navale. 

Koliko je djevojka bila lijepa, carević je samo 
na nju gledao, a nije pazio, kud ga konj nosi, 
dok se najedamput sjeti, da je udario krivim 
putem. Šta će? Pošao, pa pošao. Dođe do jedne 
kuće, kad s pendžera ga mole dvije cure, da im 
otvori. 

»Pa bacite mi ključe!« reče carević. 

»Ne smijemo od Arapa,« odgovore mu one. 

»E, pa šta ću vam ja?« odvrati im on i pođe 
dalje. One ga opet stanu zaklinjati, da ih pusti. 

»Bacite mi ključe!« opet će im carević. 

»Ne smijemo od Arapa!« odgovore mu cure. 

»Slobodno!« povika carević. One bace ključe, 
a nešto pukne kao grom; u to izleti iz gvozdene 
kace ćoso (čovjek, komu ne raste brada i brkovi), 
pa ošine šamar careviću, da se odmah onesvi- 
jestio. Ćoso mu ugrabi djevojku, pa je odvede 
U svoju pećinu. 

Opazivši Arap, da mu je drug otišao krivim 
putem, poleti za njim i nađe ga onesviješćena, 
pa ga umije i razbere. 


% »Šta ćemo sad?« rekne Arap. »Otvorio si ćo- 
su, kojega sam zatvorio teškom mukom u ovu 
kacu.« 

»Ja ništa ne znam,« odgovori carević, »samo 
što su me molile dvije cure, da ih otvorim iz 
zatvora.« 

»»Ej, moj dragane,« reče mu Arap, »on je tebe 
opčarao i ti si sve topuzom udarao u ovu kacu, 
dok je nijesi probio. Evo vidi.« I zbilja stajaše 
kaca topuzom probita. 

Sutradan odu k pećini ćosinoj, pa izazovu dje- 
vojku i nagovore je, da upita ćosu, u čemu mu 
je smrt. 

»U onoj metli,« odgovori ćoso. Ona kaže to 
drugi dan Arapu. 

»Laže,« rekne Arap, »ali ipak ti nakiti tu 
metlu, pa ju objesi o čiviju.« ‘Ona to i učini. Do- 
šavši ćoso kući nešto mu zatreba metla, pa upita 
djevojku za metlu. 

»Ne dam ja metle,« odgovori ona, »u njoj je 
tvoja smrt, pa ću j^e ja čuvati.« 

»Krivo sam ti kazao,« rekne ćoso. »Ima tamo 
jedno jezero. K tomu jezeru dolazi svako jutro 
jedna životinja, a u njoj ima kutija i u kutiji 
dvoje jaja. Da tko razbije ona jaja, ja ne bih 
više ni dahnuo.« Djevojka kaže sve Arapu, a ovaj 
careviću i njih dva odu odmah k jezeru, da 
uhvate tu životinju. Ubiju je, izvade iz nje kutiju 
i jaja, pa dođu nad ćosinu pećinu i poviču: 

»O ćoso, o ćoso!« 

Djevojka izađe, pa se opet vrati i kaže ćosi, 
da ga viče nekakav Arap. Ćoso izađe i čim opazi 
Arapa, škrine zubima, pak će mu ljutito: 

»Znaš li, huljo, ako te uzmem za vrat, pa te 
uznesem nebu pod oblake, ne ćeš odozgo živ na 
zemlju pasti.« 

»Nije mi stalo ni za čim. Djevojku mi daj!« 
Ćoso ga zgrabi za vrat, pa s njim u vis. Odozgo 
ga baci, pa ga brzo opet uhvati. 

»Što me hvataš?« 

»Još te nijesam iznio, gdje ja hoću,« odgo- 
vori ćoso. »A u što se ti toliko uzdaš?« 

»Ti ćeš prije mene pasti, a meni će biti mekše, 
kad padnem na te, nego na kamen,« odvrati mu 
Arap i ujedno mu pokaže jaja od one životinje. 

»Ne, Arape, za Boga!« povika ćoso. »Ne bacaj 
ih, spustit ću te i dat ću ti djevojku.« 

Ćoso lijepo spusti Arapa i dade mu djevojku. 
Kad je Arap imao u rukama i djevojku, udari ja- 
jima o ledinu, a ćoso izdahne. 

Arap odvede djevojku carevićevu k svojoj pe- 
ćini, da ih lijepo opremi. Kad su se već spremili, 
upita Arap carevića, treba li mu družine. Kad mu 
odgovori, da treba, reče mu Arap: 

»Otvori ta vrata!« 

Carević otvori, a odonud posrljaju svi njegovi 
prijašnji svati, samo mu nema one desetorice 
drugova. 

»Kamo još desetorica, Arape?« upita carević. 

»Ti si ih pobio, careviću, pred mojom pe- 
ćinom.« 

Iza toga krenu svatovi sa djevojkom i care- 
vićem kući, pa ako su živi, i sad piju rujno vince. 

Kulturni pregled 


JUBILEJ HRVATSKOGA KNJIŽEVNOG KRITIKA 


Dne 17 lipnja o. g. navršio 
je pedesetu godinu svoga živo- 
ta najveći dosadašnji hrvatski 
književni kritik dr Ljubomir 
Maraković. Već preko trideset 
godina radi dr Lj. Maraković 
na književnom polju te kao ni- 
jedan drugi hrvatski kritik sa- 
vjesno prati svako hrvatsko 
književno nastojanje i svakog 
pojedinca, koji želi da hrvat- 
skoj kulturi pridonese svoj 
udio. Pritom se uvijek drži na 
visini i objektivno pristupa lju- 
dima i djelima promatrajući ih 
pod vidom osnovnih estetskih 
i zdravih etičkih načela. U tom 
radu mnogo mu pomaže nje- 
govo svestrano poznavanje stra- 
nih književnosti, koje često ba- 
caju svoje odraze i u naša knji- 
ževna strujanja. Velik broj nje- 
govih članaka, prikaza i eseja 
izišao je u »Luči«, koju je on 
dugi niz godina uređivao, zatim 
u »Nar. Politici«, »Hrvatskoj 
Straži«, »Hrvatskoj Reviji«, a 
najviše u »Hrvatskoj Prosvjeti«, 
koju i danas uređuje. Surađivao 
je i u drugim domaćim i stranim 
književnim revijama i listovima, 
pa i u našoj »Obitelji«. Zreli 
plod tog njegova rada bili su 
»Hrvatski pripovjedači«, knjiga 
kritičkih studija i minijatura, 
koju je g. 1929. izdalo Hrvatsko 
Književno Društvo sv. Jeronima, 
a koju je nagradila Jug. Akade- 
mija Znanosti i Umjetnosti u Za- 
grebu. 

Hrv. Društvo Sv. Jeronima, 
ta najpopularnja hrvatska kul- 
turna ustanova, izdala je od 
dra Lj. Marakovića još i »Puč- 
ku pozornicu«, knjigu o biti i 
uspjesima nestručnog kazališta. 
Ta nas knjiga upućuje na drugo 
polje Marakovićeve kritike, koju 
posvećuje kazališnoj umjetnosti. 
U »Hrv. Prosvjeti« i u »Hrv. 
Straži« redovito prati sve poja- 
ve i uspjehe u hrvatskom kaza- 
lišnom nastojanju. Ta kazališna 
kritička kronika imala bi izaći 
u posebnoj knjizi, kao što bi 
imali u posebnoj knjizi izaći pri- 
kazi hrvatskih pjesnika, kojima 
dr Maraković u svojim feuille- 
tonima posvećuje posebnu paž- 
nju. 


Dr. Ljubomir Maraković rodio 
se u Topuskom. Već u drugom 
razredu osnovne škole napisao 
je »dramu«, a ogledao se i u sti- 
hovima (u »Pobratimu« i »Lu- 
či«). Godine 1910. izdao je prva 
svoja književna razmatranja pod 
naslovom »Novi život«. Uredio 
je dvije knjige almanaha »Naše 



DR LJUBOMIR MARAKOVIĆ 


kolo« i preveo više djela iz stra- 
nih književnosti (od Američanke 
Florence Barclay »Kroz vrtna 
vratašca«, od Remizova »Na mo- 
drom polju« — oba djela izdala 
Knjižnica Dobrih Romana; zatim 
od Slovakinje Elene Marothy- 
Šoltesove i od Šveđanke Sigrid 
Undsetove i od drugih). 

Gimnaziju je svršio u Trav- 
niku, sveučilište.i doktorat u Be- 
ču. Službovao je u Banjoj Luci, 
Sarajevu i Zagrebu. Radi skoro 
u svim glavnim katoličkim i kul- 
turnim hrvatskim ustanovama. 
Već zarana je stupio među prvo- 
borce mladog hrvatskog kato- 
ličkog gibanja, koji su osnovali 
na sveučilištu u Beču klub »Hr- 
vatska«, i tom je pokretu ostao 
vjeran do danas. Kao nastavnik 
uvijek je imao smisla i razumi- 
jevanja za đačke probleme, pa 
je stekao opće simpatije i pošto- 
vanje svojih učenika. A u kato- 
ličkom đačkom pokretu uvijek 
je bila s poštovanjem primljena 
njegova iskusna riječ. Učestvo- 
vao je skoro na svim đačkim sa- 
stancima i kongresima tamo od 


g. 1907. pa do danas, kad se spre- 
ma na najnoviji kongres hrv. 
katoličkog đaštva u Dubrovnik 
(prigodom Euharistijskoga Kon- 
gresa). 

Od posebnog su značenja i 
važnosti njegove veze s inoze- 
mnim kulturnim radnicima, knji- 
ževnim revijama i organizacija- 
ma. Poput domaćih i mnoge ga 
strane ustanove pozivaju kao pri- 
znatog književnog stručnjaka na 
suradnju. G. 1922. nalazimo ga 
u Frieborgu, g. 1923. u Milanu 
itd., a u zadnje vrijeme stoji na 
čelu vrlo važne sekcije u inter- 
nacionalnoj katoličkoj akadem- 
skoj organizaciji »Pax Romani«. 

Dr Lj. Maraković neumorno 
radi, a ostao je uvijek u svom 
radu dosljedan svojim načelima, 
pa je stekao opće priznanje i 
uvaženje u hrvatskim i stranim 
književnim krugovima. Mnogo 
je napisao, a isto tako mnogo 
toga iznio u brojnim svojim kon- 
ferencijama u Pučkom Sveuči- 
lištu, na raznim sastancima i te- 
čajevima. No još uvijek je naj- 
veći dio njegova književnog ra- 
da rasijan po mnogim domaćim 
i stranim revijama, listovima i 
publikacijama te bi sada prigo- 
dom njegove pedesete godišnji- 
ce trebalo pomisliti na sistemat- 
sko izdanje njegovih tako, va- 
žnih i tako dragocjenih radova 
na polju hrvatskih književnih 
nastojanja. L. P. 

Događaji 

6. lipnja: Pučkim glasovanjem 

(referendumom) u Luxemburgu 
odbijen sa 62.000 protiv 50.000 
glasova prijedlog zakona, da se 
zabrane komunističke i fašističke 
organizacije. 

7. Poljski predsjednik republike 
Mošcicki stigao na oficijelni po- 
sjet u Rumunjsku. — Njemački 
ministar vanjskih poslova Neu- 
rath stigao u Beograd. 

8. Njemačka i Italija opet se spo- 
razumjele s Engleskom i Fran- 
cuskom o kontroli nad Španjol- 
skom. 

9. Turska sprema srednjoazijski 
pakt sa Irakom, Iranom i Afga- 
nistanom. 

10. Neurath u Sofiji. 

11. Neurath u Budimpešti. — Nizo- 
zemski predsjednik vlade Van 
Zeland otputovao u Ameriku na 
dogovor s Rooseveltom glede 
svjetske gospodarske konferen- 
cije. 

Iz povijesti slikarstva 


SECESIJA 


Napisao Luka Perinić 


Nove ideje, novi pokreti pobuđuju interes i 
kod već opredijeljenih kao i kod još neopredi- 
jeljenih pojedinaca i grupa. Još neopredijeljeni 
rado pristupaju k novitetima, ali oni opredije- 
ljeni naginjući na konzervativnost redovito po- 
stavljaju se u kritički ili neprijateljski stav pre- 
ma novim idejama i pokretina, koji nastupaju 
kao reakcija na ono, što oni zastupaju, i koji 
ruše ono, što oni stvaraju. Zato nije ni čudo, da 
je većina umjetnika i kritičara sa skepsom pro- 
matrala rad nove francuske grupe — impresio- 
nista od g. 1871. No i ti, koji su najviše ustajali 
proti njima, poprimali su od mladih impresio- 
nista neke elemente i tako nehotično prilagođi- 
vali svoj slikarski rad njihovim novostima. 

Polemike oko francuskog impresionizma pre- 
šle su ubrzo granice francuske zemlje, te Se pre- 
nijele i u druga umjetnička središta. U Njemač- 
koj, gdje su stare škole bile zahvaćene s naj- 
dubljom ozbiljnošću, teoretski obrazložene i pla- 
sirane u javnost kao jedino ispravne i jedino 
moguće, impresionizam je nailazio na teške be- 
deme, preko kojih je s velikim naporima mo- 
rao da pređe. 

Miinchen je prednjačio u naklonosti prema 
novom životu u slikarskoj umjetnosti, te iz nje- 
ga počinje impresionizam da osvaja teren u nje- 
mačkom slikarstvu. Simpatizeri nove umjetničke 
struje tu su se okupili g. 1893. — dakle dosta 
kasno u odnosu prema razmahu impresionizma 
u Francuskoj — pod devizom osiguranja lične 
slobode u umjetničkom radu i stvaranju. Nisu 
smjeli ni htjeli da nastupe kao rušitelji već uvri- 


ježenih slikarskih škola, niti im je program bio 
boj ovan. Čak su pretendirali neposrednu vezu 
sa starim školama i tvrdili, da su i oni pripad- 
nici već postojećih umjetničkih struja. Zato su 
i nazvali sami sebe »secesionistima«, jer 
su htjeli istaknuti, kako oni nemaju neki speci- 
jalni program, koji bi obarao postojeće vred- 
note i unosio novosti, nego se tek odvajaju od 
postojećeg programa u posebnu grupu, da taj 
isti program na svoj način provode. U stvarno- 
sti to je bilo ponekad zavaravanje samoga sebe, 
ponekad zavaravanje drugih, a novost je im- 
presionizma bila sadržaj njihova rada, te je za- 
hvaćala čitavo njihovo stvaranje. Njemačka »Se- 
cesija« toga vremena nije na taj način ništa dru- 
go nego impresionizam, koji se rodio u Fran- 
cuskoj i koji je malo pomalo osvojio duh i nje- 
mačke slikarske umjetnosti. 

Prvak toga novog umjetničkog gibanja u Nje- 
mačkoj bio je Max Liebermann, koji se 
rodio g. 1847., a koji nije nikao iz Miinchena, 
nego iz Berlina, da i u taj umjetnički centar 
unese duh nove škole. Liebermann je doista bio 
po svom radu i po slikarskom odgoju usko ve- 
zan za postojeće njemačke škole, no on je otvo- 
reno istupao kao poklonik modernih Francuza. 

Prvu senzaciju pobudio je sa svojim slikama, 
u kojima se ističe njegov studij socijalnih pro- 
blema onoga doba i sa kojima se predstavlja 
kao vrijedan naturalist, temeljit u svom nastupu. 

Taj pravac nije napustio, ni kad se jače prima- 
kao francuskim majstorima, ni kad je poprimio 
mnoge značajke holandeške umjetnosti, te se 
istakao sa slikama iz radničkog, seljačkog, 
obrtničkog — malograđanskog života. Iz- 
nemogli starci i starice iz amsterdamskog 
sirotišta, pastiri i ratari i krpačice mreža 
bili su mu omiljeli slikarski objekti. No 
pomalo tematika u slici postaje mu spo- 
redna, a na površinu izbija sve to više nje- 
gov čisto slikarski talenat. j 

On je bio vođa novoga slikarskog smje- 
ra, koji je uspio oko sebe okupiti svu mlađu 
slikarsku njemačku generaciju. Posebno je 
doprinio impresionističkoj orijentaciji ber- 
linskih slikara, koji su doskora (g. 1899.) 
analogno miinchenskim slikarima stvorili 
t. zv. sjeverno-njemačku secesiju. No i 
Miinchen je bio pod njegovim uplivom. 

Fritz von Uhde, jedan od najznačaj- 
nijih secesionističkih umjetnika iz Miinche- 
na bez sumnje ima da zahvali za mnoge 
elemente u svom umjetničkom razvoju baš 
samom Liebermanu. Uhde se rodio g. 1848., 
a umro g. 1911. Najviše se ističe njegovo 
nastojanje, da u religioznoj umjetnosti 
spoji realističke tendencije s romantičkim. 



Slika lijevo: 

IZGUBLJENI SIN 
Prema evanđeoskoj priči naslikao Max Slevogt 


I 


i 

i 


l 

/ 




Slika desno : 

KRPAČICE MREŽA 
Naslikao Max Liebermann 


Slika desno: 

.DOĐI, ISUSE, BUDI NAŠ GOSTI* 
Naslikao Fritz von Uhde 


Poznate su njegove religiozne slike, koje 
su plod socijalno produbenoga kršćanstva 
onoga doba, gdje Krist nastupa kao »pri- 
jatelj malenih«, ide kao putnik, kao pro- 
povjednik, prijatelj ili gost — u kolibe, 
kroz sela i varoši, u intimni krug brojne 
obitelji, da donese utjehu, mir i blagoslov. 

Novom slikarskom duhu pridružila se sva 
sila njemačkih umjetnika. Walter Lei- 
s t i k o w (umro g. 1908.) istakao se kao 
slikar pejsaža, a nastojao je, da mrkom 
sjevernjačkom kraju dade svježe boje i 
svježe osvjetljenje. — Loviš Corinth 
(umro g. 1925.) počeo je slikarski rad u 
Miinchenu, a nastavio ga u Berlinu. Bujan 
je u boji i izrazu, ozbiljan je i tvrd, ističe se oso- 
bito svojim majstorskim portretima. — Max 
S Le v o g t (umro g. 1932.) dolazi također iz 
Miinchena i znatno upliva na druge slikare. Iz- 
vrsno crta i ističe se grafikama. Snažan je u po- 
kretu i slobodan u kompozicijama, od kojih se 
najviše ističu one o izgubljenom sinu. — Leo- 
pold von iK"alckreuth (umro g. 1928.) 
započeo je kao naturalist, a kasnije se naklonio 
s jedne strane stilizaciji, a s druge seljačkom 
zbiljskom životu. — Iz tog vremena niže se či- 
tav niz priznatih njemačkih umjetnika, od kojih 
su mnogi i kod nas poznati, jer su radom svojim 
mnogo djelovali i na izgradnju i razvoj nekih 
hrvatskih slikara. 

Duh impresionizma proširio se nekako u isto 
vrijeme i po ostalim evropskim zemljama, a do- 
skora je prodro i u naše krajeve, gdje je također 
našao raznih sljedbenika ... Ali su ubrzo izbile 
na površinu nove umjetničke tendencije, koje 
se nisu zadovoljavale s vanjskim analizator- 
stvom, u koji su kasniji sljedbenici impresioni- 
zma (često i svijesno) upadali. U prvom 
redu romantičke tendencije, a zatim struje 
s novim problemima i novim nastojanjima 
— ekspresionizam, futurizam, kubizam i t. 
d. sve do današnjih dana. Mnoge od tih 
novih struja nosile su u sebi pretjeranost 
i upadale su u karikiranje, pa su ubrzo od 
većine umjetnika odbačene kao neozbiljne 
i neodržive. No i one su bez sumnje imale 
svoju (kadgod i negativnu) ulogu u ra- 
zvoju modernog slikarstva, koje nepre- 
stano traži nove putove i nove izraze, te 
se žilavo probija do novih uspjeha i do 
čistih estetskih afirmacija. 


MUDRE IZREKE 

IZ TALMUDA 

U vrtu leže hrpe šljunka. Lud veli: »Tko bi 
to odvezao?« Mudri kaže: »Odnijet ću danas 
dva koša, sutra dva, dok sve odnesem.« Tako 
je s teškoćama u životu i u nauci. 

Rad je uzvišen, jer je dika čovjeku. 

Tko ne hiti da podigne najmanju školjku, 
ne će naći bisera u njoj sakrivena. 

Breme, koje sebi na pleća natovari netko sam, 
lakše je, nego ako mu ga natovari netko drugi. 

Tko ne izuči sina zanatu, odgoj it će ga go- 
tovo za hajduka. 

Neka sluša tvoje uho svaku riječ, koja izlazi 
iz tvojih usta! 

Ima gost dobar i gost zao. Dobar gost za- 
hvalan je domaćinu i kaže: »Kako se trudio do- 
maćin radi mene! Koliko je vina, mesa, zaku- 
saka donio, i sve radi mene!« Neuljudan gost 
kaže: »Zar se domaćin trudio možda radi mene? 
Sve je to on sebi pripravio!« 


ŽELJEZNIČKA KATASTROFA 

V, ' Napisao J. Pavlovicky 


»Slušaj, tato, što ću ti kazati; da si mi dobro 
pazio na ove krhke , milosti’. Škatulju nosi opre- 
zno; rrije to vreća s posij ama.« 

»Ta znam.« 

»No znaš i ne znaš. Do ovakvoga, tvoga zna- 
nja ja ne držim ništa, pogotovo što se tiče .mi- 
losti’. Razumiješ se u brašno, razumiješ se u 
mlin i žito — to je istina...« 

»I u pivu se razumijem.« V 

»Time se upravo danas ne trebaš hvaliti. Na- 
liješ li u se čabar toga napoja, lupit ćeš negdje 
škatuljom i mjesto .milosti.’ donijet ćeš onamo 
trinje. S vama muškima je gotovo križ.« 

»Eh!! Onda si mogla ići sama. Nama muškar- 
cima se to ionako ne dolikuje, da idemo po 
krstitkama, a k tomu još s kirnjom .milosti’. Da 
ti pravo kažem, ja nekako ne slutim na dobro.« 

»Znaš, tato, ja sam o tome gotovo uvjerena. 
Ali pomozi si. Lako je tebi reći: .Trebala si ići 
sama!’ Znam, da sam trebala. Majka je ipak 
majka.« I masni se podbradak gospe Korčakove 
ustalasao unutarnjim ganućem. »Sirota Jelka — 
i prvo unuče« . . . Dvije suze izronile su joj se 
iz očiju, a kako je bila sagnuta nad kutijom, 
oskliznule se i slile upravo na vrhu nosa. 

Ovo je privelo gospodina Korčaka u nešto ve- 
selije raspoloženje pa reče: 

»Prvo unuče, hm, hm. — Znaš, majko, mno- 
židba počinje i kod unučadi sa jedan Ali če- 
kaj, kad bude peto ili šesto, ne ćeš ni .milosti’ 
slati. Badava; novost djeluje. I baš na tu novost 
šalješ mene. Kakva si ti ženska, kakva majka? 
Druga bi na tvome mjestu već osam dana kvo- 
cala ondje, a ti ništa. Kad bi to bio barem de- 
čko, još kako-tako, ali ovako! . . . Plovit ću na 
tim svečanim krstitkama kao prazan .landauer’.« 

»Molim te, prestani, ne oteščavaj mi srce još 
i ti. Kako da ja idem? Toliko kvočaka nasađe- 
no, a sve se to nesreća upravo sada leže. A onda 
družina! No, Bože pomozi! To bi izgledalo, da 
samo na jedan dan maknem pete iz kuće. Nema 
druge, idi ti s milim Bogom sam, pozdravi Jel- 
ku, pazi na .milosti’, to je glavno, a zetu kaži, 
da bude malo strpljiv . . . Vas muževe treba čo- 
vjek da uvijek opominje.« 

»I uzalud.« 

»No nije uvijek uzalud. Pazi dobro, osobito u 
Tišnovu, kad budeš prelazio u drugi vlak; i ne- 
moj da se svratiš na pivo.« 


»Baš niti na vrč? Jedan valjda smijem.« 
»Bolje ništa; jer tebi jedan nikad ne dostaje. 



Svatko ne može ići u kupalište, 

ali 

svatko može žrtvovati 100— dinara (20-25 ve- 
likih boca) i mjesec dana piti, mjesto druge vode, 

satno našu čuvenu 

radensku 

onu sa crvenim srcima! 


»Ta valjda nisam . . .« 

»Jesi ili nisi, svejedno. Tu su .milosti’, a da 
nije njih, ispij, ako hoćeš i cijeli kotao.« 

»Onda si to mogla naslagati bar u čestitu ška- 
tulju, a ne u ovakvu kao od svilenog papira,« i 
pritom gospodin Korčak prijezirno gurne u 
osjetljivi predmet njihova razgovora. 

»Tato,« kriknu brižljiva gospodarica. 

»No, no, ne viči, ne ću se toga više ni taknuti.« 

»Molim te, odlazi radije, inače ćemo se još i 
posvaditi. Fanika će ti to donijeti na stanicu i 
smjestiti u vlak, a onda neka bude tvoja briga.« 

»Idem,« i gospodin nagnu k vratima. 

»Što je opet? Novaca imam . . .« 

»Čovječe Božji, ta moramo se oprostiti, Bo- 
že!« zalama gospa majka rukama, »on bi otišao 
bez oproštaja kao poganin.« 

»No, no, tko može baš na sve da misli kod 
tolikoga meteža,« rumenio se gospodin Korčak. 

Brižna supruga pogladi nježno svoga »tate- 
ka« po širokim leđima, napravi mu na čelu križ 
i poljubi ga jecajući: 

»Samo tu škatulju sretno dovezi!« 

Kapa gospodina »tateka« omaknula se preko 
očiju i dospjela na glavu. Šta ćemo, svaki je 
rastanak ganutljiv, a on ipak nema u prsima 
mlinski kamen. Idući nasipom zabadao je štap 
u razgaženu zemlju i puhao je pri tom, kao da 
ima na nogama metričke čizme. Natrag se nije 
okrenuo, jer je znao, da za njim gleda suznim 
očima njegova dobra žena. Tek mu je u jelo- 
vom gajiću na srcu odlanulo. Samo kad je u da- 
ljini opazio Faniku, kako oprezno nosi onu ška- 
tulju, zabode ga nešto u slabinama. 

»Ovoga mi je vraga baš trebalo, ali dovest ću 
te u red,« obećavao sebi povišenim glasom, 
»ili . . .,« stisnuvši batinu odsiječe najbližem čičku 
njegovu rascvatenu glavu. 

Na stanici smjesti Fanika u vagon vlaka, koji 
je netom doj trio, onu dragocjenu škatulju kraj 
gospodina Korčaka: 

»A sad izvolite sami paziti i pozdravite mladu 
gospu Jelku i ono malo . . .« dalje mudre riječi 
izgubile se u šarenoj pregači i mnoštvu jecavih 
uzdaha . . . 

Hrk, hrk, hrk, trganjao se vlak amo i tamo, 
»puferi« škripali, a putnici udarali glavama u 
drvene stijene. Dok bi nabrojio dvadeset, puzio 
je vlak pravilno i oprezno, kao da vozi same 
»milosti«. 

»Kolikog li drmanja,« ljutio se gospodin 
Korčak, kad nije mogao sastaviti goruću šibicu 
s cigarom, koju je htio da zapali . . . 

»Tišmanov — Tišmanov,« čuo se glas kon- 
duktera. 

Gospodin Korčak uhvati svoju škatulju za 
špagu mnogo nježnije nego mlinarskog šegrta 
za uho i ponese je sa strahopočitanjem dolje. 
Imajući na umu spasonosnu napomenu svoje do- 
bre, pače bolje polovice, nije restauran niti po- 
gledao, nego je potražio kupe, koji mu se činio 

najzgodniji za njegovu krhku robu, dao je kon- 
dukteru dobar bakšiš, da ga po mogućnosti osta- 
vi samoga. 

Kondukter umekšan tako neobičnom napojni- 
com, obećao sve moguće, a načinio, što se dalo. 
Nezgodnom slučaju ne može da bude kriv. 

U posljednjem trenutku dojuri na stanicu mala 
kočijica i iz nje hitro skoči gospođica, gotova 
vjeverica. Brzo kartu i već nagnu u kupe gospo- 
dina Korčaka. 

Ovaj ni da bi okom trenuo, samo je jastre- 
bovim pogledom štitio povjereno mu blago. 

Gospođica također ništa, a zašto i bi? Dunda 
jedan, ni da bi pogledao njezin šešir. A ipak je 
pogleda vrijedan: ta sve poljsko cvijeće, koje 
na polju ni ne raste, sljubljuje se ovdje s krili- 
ma čitavog stada gusaka, a sam šešir grimizom 
gori kao muhomorka. Samo je nosićem maknula 
i kao na prkos snimi ogromnu ovu muhomorku 
iz glave, otpuhne gdjekoji prašak, načepuri krila 
i položi oprezno svoj ponos na istu klupu kraj 
škatulje »milosti«. Gospodin Korčak i opet ništa. 

Vlak jurio, koliko su mu sile dopuštale, a va- 
goni drndali, kako im je dužnost nalagala. 

Gospođica se dosađivala. Ustane, časom je po- 
ravnavala svoju kovrčastu kosu promatrajući se 
u prozornom staklu, a onda je svoju rastresenu 
pozornost posvetila romantičnoj prirodi. Na sta- 
nicama je promatrala općinstvo. 

Gospodin Korčak zabavljao se kraj svoje ška- 
tulje kao vojnik na straži kraj barutane. Naj- 
gore mu je bilo, kad je stanica bila na njegovoj 
strani. Tu je nepoznata gospođica bez ičega do- 
hrlila k njegovu prozoru. Morao se silom svla- 
davati, da joj ne odrapi nešto vrlo oštra. Te- 
škim je srcem iščekivao svršetak vožnje. 

»No hvala Bogu, još dvije stanice, jedna na 
ovoj, a posljednja na njezinoj strani i mukama 
bit će kraj.« 

I baš ta posljednja . . . 

Gospođica je upravo uvukla svoju kovrčavu 
glavu iz prozora, kad bude dan znak za odlazak. 
Vlak se po svom hvalevrijednom običaju trgnuo 
amo i tamo poput mladoga konja, koji se istom 
uči voziti, i tu se dogodi, da je draga gospo- 
đica izgubila ravnotežu, kriknula i cijelom teži- 


nom nježnoga svoga bića sjela na mekanu ška- 
tulju krhkih »milosti«. 

Dakako da je odmah iz slomljene škatulje 
skočila, samo što ta brzina nije ništa popravila, 
dapače prije pokvarila. 

Gospodin Korčak ni da bi zinuo. Nije mogao. 
Daha mu ponestalo. Zato mu je krv navalila u 
mozak. Pred očima pojavi mu se grozno privi- 
đenje: škatulja, »milosti«, trinje, a nad svime 
njegova »mamica« kao božica osvete sa zasu- 
kanim rukavima i ispruženom kuhačom. Bezmoć- 
ni bijes zdrmao je ubogog čuvara krhkih »mi- 
losti«. 

A eno, ona ogromna muhomorka kao da ga 
ismjehava. Drske li bešćutnosti! 

Polako, kako su mu se sile u noge vraćale, 
ustane gospodin Korčak, uzme škatulju sličnu 
dobrano otrcanoj početnici nevaljala đačeta i 
ne pogledavši gospođice stane k prozoru kraj 
suprotnih vrata. Približila se njegova stanica i 
kondukter otvorio vrata. 

Gospodin se Korčak napola okrene gospođici: 

»Preporučam se,« i . . . sjedne centovim svo- 
jim tijelom na izazovnu muhomorku. 

Bolni krik, kao da srce puca, začuje za so- 
bom. Ali on nije ćutio samilosti, prije neko za- 
dovoljstvo slatke osvete i zato je veselo zagrlio 
zeta, koji je njega čekao. 

»Izvoli, dragi tata, u kola, trebala je doći još 
i kumica, moram da ju potražim,« reče brižlji- 
vo zet. 

»Samo ju potraži« ... I gospodin tast pođe. 

Knjižarska cijena D 35*— Uvezano D 10— više 

KNJIŽNICA DOBRIH ROMAN A, ZAGREB 


Došavši kolima, baci škatulju na suprotno 
sjedalo, — a što bi drugo — te se veselo raspo- 
ložen mirno namještao. 

Jedva što se udobno smjestio, trgne sobom, 
kao da mu je tko šilo podmetnuo: bolni jecaji 
poznatog zvuka, ispitivanje, umirivanje zetovo 
začuje iza svojih leda. Ta što je to? Okrene se. 

»A trista mu kila kaše i krupice, to je me- 
ljava. Sam Bog znade, kako ćemo to samljeti.« 

»To je, dragi taste, naša kumica, samd; ne 
znam . . .« 

»Ta mi se već poznamo,« i gospodin Korčak 
prasne u grohot. 


A kako ne bi? Oko mu zapelo u onu muho- 
morku. Bio je tu krasan pogled: cvijeće, gusja 
krila sve jedna gužva, a šešir pogača. — Če- 
stito sam ga sažrvnjao* — promisli zadovoljno. 

Gospođici pale ruke s očiju, koje je uprte 
razrogačila na gospodina Korčaka kao na ka- 
kvo strašilo. 

»Jelte, gospođice, da se poznajemo?« prosli- 
jedi gospodin Korčak. »Znaš, zete, mi smo si 
danas uzajamno mljeli.« 

»Ne razumijem . . .« 

»Ne smeta ništa. Vi, gospođice, bacite tu per- 
natu pogaču onamo na moju škatulju, ništa se 
tomu ne će dogoditi; i veselo gledajte. Gospo- 
đin Korčak, a to sam ja, ne gleda kadgod na 
koji plavi papirić, a današnja zgoda vrijedi 
banku. Dobit ćete novi šešir, a ne bude li na 
njem više cvijeća, nego na ovom pokojnom, 
neka sam... — Franjo, tjeraj!« 

* 

A kad nam je naveče, kod svečanih krstitaka 
gospodin »djed« ovu željezničku katastrofu pri- 
čao i to vrlo zorno, a napokon oba korpora de- 
likti pokazao, ne bijaše smijehu ni kraja ni 
konca. Preveo L. Zbožinek 


IVANJSKI KRIJEŠ Napisao Stjepan Dokušec 


Ivanjski je kriješ stara hrvatska tradicija, a 
bez sumnje baština još iz praslavenskih vreme- 
na. U prošlosti je bio kod nas poznat gotovo 
po svim krajevima, dok danas postoje već či- 
tave pokrajine, u kojima je izblijedjela narodna 
tradicija, a tako i nestao običaj paljenja kreso- 
va o Ivanjdanu. 

Ivanjski se kresovi pale u predvečerje Ivanja 
najčešće na seoskim raskršćima, odnosno hum- 
cima pojedinih brežuljaka, kao male hrpe bez 
reda nabacana granja. Kriješ grade i pale mom- 
ci, dok djevojke stoje po strani i pjevaju krije- 
sne pjesme. Običajna pjesma prigodom početka 
paljenja krijesa jest gotovo u svim našim kra- 
jevima: »Lijep nam Ivo kres nalaže!« 

Osim te pjevaju djevojke i druge krijesne 
popijevke kao i pjesme lirskog sadržaja. Instru- 
mentalna muzika je rjeđa, ali ipak postoji. To 
je svirka dvojnica, gusala, gaj da i tambura, 
koje odvajkada pokreću mladost, vesele stare. 
A kako bi se inače vodilo kolo oko krijesa, da 
nema svirke, a napokon, što bi i značio kriješ 
bez kola? 

I dok djevojke pjevaju pjesme, mladići su 
zabavljeni samom vatrom krijesa. Lože je po- 
zivajući sve k njoj. »Na kriješ, na kriješ...« i 
stotine drugih povika odjekuje u noć, remeti 
noćnu tišinu. Osim toga momci igraju zasebno 
i svoje igre, a naročito preskakuju kriješ. Oko 
krijesa se, dakle, vodi kolo, ori pjesma i izvode 
najrazličitije igre. 


Običaji, sa kojima se susrećemo kod krijesa, 
bez sumnje su ostaci vjerovanja još iz nezna- 
božaškog doba. Naučenjaci tumače te pojave 
na najrazličitije načine. Sam kriješ tumače na 
pr. kao neku vrst obrednih vatara, zapravo kao 
pomoćne vatre suncu prigodom njegova obrata; 
drugi kao imitaciju sunca itd. Dade se gdjegdje 
naslutiti, da bi se kresovi imali smatrati kao 
zaštitne vatre sa očisnom moći. Većinom su go- 
spodarskog značenja, jer narod — iako već 
danas kriješ smatra običajem od starine — vje- 
ruje, da na pr. vatra krijesa brani od štetnih 
utjecaja zlih sila, da čuva stoku, polje i ostalo 
od moći demona i vještica. 

Nekoliko slika iz paljenja »Ivanjskog krijesa« 
u Lupoglavu donosismo na zadnjoj, omotnoj 
stranici ovoga broja »Obitelji«. 

PLEMIĆI 

bili pripadnici seljačkog, nižeg ili visokog plemstva 
ili plemena kao na pr. Mogorovića i t. d. domaćeg ili 
stranog podrijetla, da li su bili priznati ili ne, kao i 
poznatih im izumrlih obitelji, neka nam izvole poslati 
podatke kao i od koga su dobili plem. list, darovnicu 
ili grbovnicu, naslov, pridjev uz mali jasni crtež grba 
ili pečata i točne boje i nakita, popis znamenitih čla- 
nova obitelji, rodoslovlja, boravište i zanimanje živu- 
ćih članova, da ih možemo uvrstiti u knjizi, koja je u 
predtisku. 

Uredništvo: »HERALDIČKI ZBORNIK« Zagreb, 
Stančićeva 5 

PROLAZE oUMSKE I VRTNE JAGODE, 
PA DOLAZE KUPINE, KOJE SU TAKOĐER 
IZVRSNA LJETNA POSLASTICA 


Kupine sa šećerom dajte djeci, uživat će u 
njima, a i izvrsne su za zdravlje 



TRI ZELJE 


Napisao Ed. Laboulaye 


Bio jednom nekakav kralj, pa proglasio ovaj 
zakon: Svakoga stranca, koji dođe na dvor neka 
počaste pečenom ribom. Pri tom neka dvorani 
dobro paze na gosta, te kad pojede toliko ribe, 
da dođe do kosti, pa okrene ribu da s druge 
strane jede, neka odmah uhvate krivca radi toga 
nedjela i treći dan neka ga objese. 

No taj kralj je bio osobito milostiv, te je osu- 
đenomu dopuštao, da kaže tri želje, koje su uvi- 
jek bile uslišane, osim ako je to bila želja, da mu 
život daruje. 

Palo je već više žrtava toga zakona, kad jedan 
dan dođe kralju neki grof sa svojim sinom. 

Ove odlične goste počaste odmah najboljom 
gozbom. Usred gozbe po zakonu evo sluga, koji 
nose pečene ribe. Otac i sin odmah se prime je- 
sti. Kad su pojeli do kosti, otac okrene nesretnu 
ribu. Nato ga dvorani odmah zgrabe i odvuku 
do nogu vladara, koji ga osudi na tamnicu. To je 
boljelo sina, te vruće zamoli kralja, da pogubi 
njega mjesto oca. Kako je kralj bio srca milo- 
stiva, a vješala nijesu ništa gubila, usliši molbu, 
oslobodi oca, a sina baci u tamnicu. Kad je tako 
mladi grof sjedio u tamnici, reče tamničaru: 

»Vi znate, da prije nego umrem, imam pravo 
zaželjeti tri stvari. Idite do kralja i kažite mu, 
neka mi pošalje svoju kćer i svećenika, da nas 
vjenča.« 

Nikad se kralj nije začudio više nego kad je 
čuo tu želju. Ali da! Kraljeva se riječ ne poriče, 
a zakon je zakon. Kći nije imala ništa protiv 
toga, da se uda na tri dana, a kralj privoli. 

Drugi dan sužanj zaište od kralja, da mu po- 
šalje sve svoje blago. I ta je želja bila vrlo 
smjela, ali zar se može odbiti onomu, koji će 
sutra biti obješen? 

Tako kralj pošalje sve svoje novce i sve svoje 
blago, a mladi grof stane odmah dijeliti dvora- 
nima, koji su primali objeručke. Sad su svi lju- 
bili toga dobroga, bijednoga mladoga grofa. 

Treći dan siromah kralj nije mogao ni oka 
stisnuti od samoga straha radi treće želje. Još 
prije zore eto ga u tamnicu, pa će osuđenomu: 
»Žuri se, da nam kažeš i treću želju, i čim 


bude uslišana, neka te odmah objese, da imam 
mira od tvojih želja.« 

»Gospodine kralju,« reče mladić, »molim Va- 
še Veličanstvo samo još jednu milost, a onda 
ću rado umrijeti. Ta je želja, da iskopaju oči 
svima onima, koji su vidjeli, da je moj otac 
zbilja okrenuo ribu.« 

»Dobro!« reče kralj. »Tvoja molba je prirod- 
na i pokazuje djetinju ljubav. Neka odmah 
uhvate majordoma.« 

»Ja, gospodaru?« poviče majordom. »Ja ni- 
sam ništa vidio, uhvatite peharnika!« 

Ali peharnik plačući izjavi, da ni on ništa nije 
vidio. On svali krivicu na vinotoču, a ovaj na 
stolnika, a ovaj na služitelja kruha, a ovaj na 
podvornika prvoga reda, ovaj na podvornika 
drugoga reda, koji okrivi podvornika trećega 
reda, — jednom riječju; nitko nije ništa vidio! 

»Oče,« reče kraljeva kći, »obraćam se k tebi 
kao k novomu Salamonu. Ako nitko nije ništa 
vidio, onda grof nije kriv, i tako bi moj muž 
bio nevin.« 

Kralj slegne ramenima, namršti čelo, a cijeli 
dvor stane nešto mrmljati. Tada se vladar na- 
smiješi, a u isti čas i svi dvoranici. 

»Pa neka bude!« reče napokon kralj. »Neka 
živi, kad je nevin! I pošto se već oženio mojom 
kćerju, neka budu mladenci živi i zdravi!« 

HODŽA I MIŠ 

Nasradin-hodži prijeđe miš preko brkova, a on 
skoči, dokopa nož i odsiječe brke. Stanu se lju- 
di čuditi i smijati mu se, što učini od brka, pa 
ga zapitaju: 

»Hodža, šta to uradi: jesi li pobudalio? Zašto 
otkide brke, što ti je miš preko njih prešao? Zar 
nije bilo mubareć (blagoslovljene) vodice i sa- 
puna, da ih opereš, nego toliku bruku od sebe 
đa gradiš? 

»Nije meni stalo za jednim mišom, što mi je 
preko brka prešo,« odgovori hodža, »nego se bo- 
jim, da i drugi miši to ne vide, pa ne načine put 
preko njih; a to me mrzi, pa sam ih volio otki- 
nuti!« 

liaš dom 

BRESKVA ILI PRASKVA 

* ■ ' 

Breskva je svakako najplemenitije .sorta. Meka se čim više uzgaja- 3. 
voće. Domovina, joj je srednja Kf- ' Amoden (Emsden) dozrijeva utjdru- 
na, gdje J -je već pred 2200 godina goj polovini srpnja. Bujna je ilzra- 

prije Krista više plemenitih ili knl- sta, plod je vrlo sočan, spada j više 

turnih sorta bilo uzgojeno. U godini medu breskve košteniće ili dorancije. 

127. prije. Krista prenesena je bre- tim što rano zori, neka se čim; više 

skva iz -Kine u Perziju, a u prvom uzgaja, jer se može dobro unoi/čiti. 

stoljeću '.poslije Krista kad su Ri- — 4. Magdalena crvenanaj- 

mljani za.vojevali u Aziji, prenesena- plemenitija je i srednje krupna bre- 
je iz Azije u Italiju i južnu Francu- skva, sladorasta i mirodskog okusa, 

sku, gdje su nekad rasle! a "još 'i da- Dozrijeva polovicom kolovoza. — 5. 

nas rastu najfinije breskve. Ona se Minjona rana krupna je vrsta, 

vrlo rano raspro stranka po svim to- sladorasta i ugodna okusa. Zori u 

plijim voćarskim krajevima blagog i prvoj polovini kolovoza. — 6. L ; o r d 

toplog -podneblja, pa tako je vrlo Ralmestron izvrsna je i k ru P- 

rado sade i uzgajaju u našoj do- na breskva. Zori početkom rujna. - — 

movini, a najviše u kućnim vrtovi- 7. Majflower (Svibanjski cvijet) 

ma i vinogradima. najraširenija i najranija je breskva. 

Sve breskve podijeljene su u dvije Zori koncem svibnja do početka 

skupine i to: u breskve, od kojih se srpnja i prema podneblju i okolici, 

meso čvrsto sraslo sa košticom — Plod je osrednji, sočan i ugodnog 

g 1 o đve, k o S t e n i c e ili do- ukusa. Zbog toga, što rano zori, neka 

rancije. se čim više uzgaja. — 8. T r i u m f 

Bresaka ima raznih vrsta i to: zori odmah iza Amsdena, tj. meso 

1. Rana Aleksandrova zori je žuto, dobrog okusa, od koštice 

od sredine do konca srpnja. Plod je se teško dijeli, a višeputa i lako. 

krupan i okrugao zagasito crvene Vrlo je raširena sorta u Americi i 

boje. Izvrsna je tržna kao i stolna Italiji. Tim što rano zori, neka se 

sorta. Neka se čim više uzgaja. — 2. čim više uzgaja. — 9. Hale (I. H. 

Rana Rive rova najljepša je bre- Hale) zori u drugoj polovini kolovo- 

skva, te se je zbog svoje ljepote po za, plodovi su krupni, teški do pol 

svim zemljama, gdje se breskve uz- kilograma, purpurno crvene boje, 

gajaju brzo raširila. Izvrsna je tržna ugodna okusa i mirisa. Transport do- 

bro podnosi. Zbog mnogih dobrih 
svojstva neka se čim više uzgaja. — 
10. Kraljica vrtova prekrasna 
je i kasnija breskva. Vrlo je oblju- 
bljena i prilično raširena. Zori u 
rujnu, a u toplijim krajevima i prije. 
Dobro je, da se par dana prije po- 
bere, i tad potpuno sazori u spremi- 
štu. Plod je vrlo krupan, okrugao, 
zagasito crven, meso čvrsto i sočno. 

. Breskve se kod nas kao i u dru- 
gim zemljama najviše sade u vrto- 
vima i vinogradima. U novije doba 
počeše oko većih gradova uzgajati 
breskve i na većim površinama kao 
n. pr. u zagrebačkoj okolici. Naši 
ljudi uzgajaju breskve iz sjemena, 
pogotovo one s krupnim plodom. 
Breskve se također i cijepe na šljivu 
Julijenku ili na običnu breskvu. U 
tu svrhu najslobodnije je cijepljenje 
pupovanje ili okuliranje u 
mjesecu kolovozu. 

Trgovina bresaka na svjetskom je 
glasu u Americi, Italiji i Francuskoj. 

U Montreju, najvažnijem gojilištu 
bresaka u okolici Pariza, beru bre- 
skve jutrom od 5 do 8 sati i na ve- 
čer, jer plod bran po jakoj sunčanoj 
žegi naglo pregori. Berba se vrši 
oprezno. Plodovi se stavljaju u ko- 
šare obložene platnom, da se o ple- 
ter ne ozlijede. 

Lijepi plodovi odijele se u košari 
od drugih bilo krpama, da jedan 
drugog ne ozlijedi. I lišće vinove 
loze zgodno je za taj posao, jer se 
pojedini može u nj omotati. Nabran 
plod donose u spremište, gdje se 
sortira po veličini i ljepoti boje, a 
nakon toga se opet spremi u košare. 

Prije nego što će se plod smjestiti 
u posebne košare, iščetka ili iskefa 

Tjedni kalendar dobre domaćice 

Rlmokat. 

kalendar 

Lipanj — Juni 

Nedjelja 

Ob j e d: Juha od moždana. Bif- 

27 

teki sa zelenjem i rižom. Kolač s vi- 
šnjama. 

Ladislav. kr. 

Večera: Šunka s hrenom. 

Ponedjeljak 

28 

Objed: Juha od gljiva. Varivo 
od buče s vrhnjem i faširani goved- 
ski odresci. 

Večera: Prženi kelj i krumpir 

Leon 11. 

s uljem. 

Utorak 

Objed: Juha od telećih jetara. 

29 

Krpice s kupusom. 

Večera: Kuhana savijača s gri- 

Petar 1 Pav. 

som. 

Srijeda 

30 

Objed: Juha od graška. Okru- 
gljice s kajsijama. 

Večera: Kuhana salata s uljem 

Spom. sv.P. 

i octom i jaja. 

Četvrtak 

Srpanj — jnli 

Objed: Govedska juha sa žlič- 
njacima od grisa. Govedina s mla- 
dim krumpirima i umakom od ko- 

1 

Pr. Krv Isus. 

pra. Savijača s trešnjama. 
Večera: Plućica. 

Petak 

Objed: Prežgana juha. Palačin- 

2 

ke s gljivama. Borovnice u kiselom 
vrhnju sa šećerom. 

P.Bl.Dj.M. 

Večera: Oris na mlijeku s čo- 
koladom. 

Subota 

Objed: Juha od zelenja. Pariški 

3 

odresci i riža s graškom i salatom 
od krastavaca. 


Večera: Naduvak od riže s kuha- 

Heliodor 

nim trešnjama. 


se svaki pojedini finom, mekom, svi- 
lenom četkom. Četkan je ima tu svr- 
hu, da se ukloni prašina, koja se 
nakupi na finim dlačicama ili pahu- 
ljicama pojedinih plodova. Isčetkan 
plod ljepši je i skuplje se proda. 

Kad se plodovi četkaju, moraju 
radnici ili radnice vješte tomu poslu, 
imati nos i usta krpama ili suknom 
ovezana, jer udisavanjem iščetkanih 
dlačica mogu oboliti organi za disa- 
nje. Nakon što su plodovi iščetkani, 
slažu se u okrugle košare, u koje sta- 
ne od 8, 48 i 96 plodova. Svaka ko- 
šara oplete se vrbovinom i opšije, a 
prenose se na tržište u posebnim za 
to načinjenim velikim košarama bilo 
na konjima ili mulama. 

Ako se osobito lijep i izabran plod 
želi dalje odaslati, tad se ovije nakon 
što je iščetkan, u dvostruko fini svi- 
leni papir i slaže u škrinjice s pretin- 
cima (pregratke). U svaki pretinac 
stane jedan plod, i obloži se još sa 
svih strana vatom. Pokrov se pričvr- 
sti drvenim vijcima, da se na granici 
prigodom pregledbe ne ošteti pokrov 
i da se plod ne pokvari. 

Zagrebačka okolica i okolice dru- 
gih naših gradova, pogotovo one juž- 
nih mogle bi biti naš Montrej, što 
se tiče uzgoja bresaka. Mislim, da 
klima, položaj i tlo okolica naših gra- 
dova ne zaostaju u tom pogledu za 
onom u Montreju, ali nam manjka 
praktično znanje oko uzgoja, opre- 
me i solidnosti u trgovini bresaka. 
Kako je lijepo vidjeti, kad čovjek 
pogleda voće iz stranih zemalja. A 
kako se opet donosi naše voće na 
tržište! 

Breskve se troše najviše kao pri- 
jesno voće. Breskve se prerađuju 
ukuhavanjem (kompoti). Ukuhane su 
najfinije voće. Breskve se suše. Osu- 
šene američke neka nam budu uzo- 
rom. Breskve se žgu u rakiju bre- 
skovaču. Stara breskovača takmi se 
i sa šljivovicom. 

Kod svega toga najvažnije su pri- 
jesne, jer su najobljubljenije trgova- 
čko voće. Ima posjednika oko naših 
gradova, koji breskvama na omanjim 
'površinama privređuju u sezoni oko 
50.000 dinara. 

Sadimo i uzgajajmo breskve! 

Prof. Ivan Radić 

DOMAĆICE 

Kupujte staklenu, porculan- 
sku i vatrostalnu (feuerfest) 
robu u domaćoj staklani 
R. P A.S A. RIO 
Ilica 5 ZAGREB Ilica 5 


Diečla kolica 

dječji kreveti i sve ostalo 
željezno i mjedeno poknčtvo 
najjeftinije kod 

FILIPA BAUHA 

DEŽMANOVA 2 - PROLAZ TUŠKANAC 



Pustolovni roman u slikama 


ZLATNI OTOK 

11. NAPISAO R. L. STEVENSON — ILUSTRIRAO STJEPAN PETREŠEVIĆ 



Dok je mali Jim ležao 
u bačvi, čuo je, kako Sil- 
ver nagovara mladog 
mornara Dika na zavje- 
ru proti kapetanu i vod- 
stvu. Iz razgovora je ra- 
zabrao, da su to okrutni 
gusari, vješti u svom raz- 
bojničkom poslu. 



Pristupio im je i bro- 
dar Israel Hands, koji je 
pitao: »A kad ćemo obra- 
čunati s vodstvom?« — 
»Ne žuri se!« reče Sil- 
ver. »Oni su nam potre- 
bni. Jedino nas oni mogu 
'dovesti do cilja. Mi sami 
to ne znamo . . .« 



»A onda ćemo lako s 
njima obračunati! Ni je- 
dan ne smije umaći!« 
proslijedi Silver, a zatim 
pruži ključe svojim orta- 
cima, da pođu u moć- 
nicu, natoče staklenku 
ruma i unaprijed se ve- 
sele svojim uspjesima. 

ji.'ii je u bač.i na ja- 
bukama sav drhtao od 
uzbuđenja i bojazni, da 
ga mornari ne bi zapa- 
zili ... No uto se pojavi 
mjesec, a mornari u da- 
ljini ugledaše kopno, pre- 
ma kojemu su plovili . . . 

(Nastavit će se.) 


Za našu obitelj 


VESELJE U ODGOJU DJECE 

Napisao Martin Čuturić 


Odgajajući djecu nastojimo s jedne strane 
da nadvladamo njihove strasti i pravim pu- 
tem upravimo njihove sklonosti, a s druge strane 
da im predamo zdrava načela za život i du- 
boku svijest o dužnosti . . . Sve to na oko 
izgleda odviše suhoparno i strogo, odviše škol- 
nički. I kad o tome govorimo, i nehotice pomi- 
slimo na one policijski raspoložene nastavnike 
i odgojitelje sa tiranskom šibom u ruci, koji su 
uvijek mrki i ozbiljni, tvrdi i nesmiljeni, kao da 
su sazdani od samih pravila, odredaba i zako- 
na .. . Međutim odgoj ne smije biti takav! . . . 
Jedna ili druga prigoda tražit će od nas doista 
ozbiljniji i stroži nastup, ali nije potrebno, da 
takvi budemo neprestano kod odgoja. 

Moramo naprotiv nastojati, da u odgajanje 
djece unesemo što više veselja, radosti i nasmi- 
janosti. Radost je prirođena djeci, pa ako joj 
odgoj bude protivan, djeca će u njemu gledati 
nešto tuđe, tiransko, neprirodno — i odgoj ne 
će postići željeni uspjeh. Moramo nastojati, da 
sav odgoj djece bude prirodan i životvoran — 
da ne dolazi »odozgo« i da ne ide direktno proti 
temeljnom raspoloženju i naravi djeteta, nego 
da toj naravi bude prikladan, da bude naravan. 
Zato i mora da računa sa živahnošću, veseljem, 
radošću i nasmijanošću, koji dominiraju u dje- 
čjem životu. Pa i činima, koje moraju djeca vr- 
šiti zbog same dužnosti, moramo dati podlogu 
radosti. Moramo naučiti djecu, da osjete zado- 
voljstvo i sreću i nad vršenjem onoga, što im 
dužnost nalaže. Takvim ćemo postupkom postig- 
nuti, da će i teške životne časove i boli dočekati 
smireno i preći preko njih pobjedonosno i ve- 
dro . . . Zato doklegod je moguće treba da vese- 
lje vlada u odgoju djece! 


To veselje moraju osjećati i djeca i odgoji- 
telj. Da sve, što odgoj djeci donosi, djeca do- 
ista prhvate s radošću, odgojitelji moraju svoj 
odgojni postupak udesiti tako, da ne bude u 
protimbi s dječjim tendencijama. Još je bolje, 
ako budu znali udesiti svoj postupak tako, kao 
da odgojna načela, koja kane djeci predati, pro- 
izlaze baš iz tih dječjih tendencija. Treba da 
pronalaze putove, kojima će djeca sama po sebi 
otkriti svoje dužnosti; t. j. mislit će, da su ih 
otkrili oni sami, ali ih je na to navela vješta i 
sigurna ruka odgojitelja, roditelja. Roditelji 
treba da ih navedu na takve misli, upravljaju i 
vode stalnom putanjom, da oni nužno moraju 
otkriti i naći prava životna načela i svoje du- 
žnosti . . . Dijete ništa tako ne voli i ne drži kao 
ono, što je ono samo stvorilo i savladalo, pa će 
tako i životna načela, koja tim putem stekne, biti 
p skladu s njegovom naravi i postati bitni dio 
njegova iskustva . . . 

Svi su najveći odgojitelji znali u odgoj uni- 
jeti radost i veselje; zato su i uspijevali. Sjeti- 
mo se samo velikog odgojitelja i veseljaka sve- 
tog (Filipa Neri, a isto tako svetog Ivana Boska, 
po čijim odgojnim načelima i danas brojni sa- 
lezijanci uspješno vrše odgojnu misiju među hi- 
ljadama djece po čitavom svijetu . . . 

Roditelji treba da mnogo toga proučavaju, 
istražuju, nastoje i rade, jer odgajanje djece 
traži ozbiljnu i duboku pripravu, a i istinske 
žrtve. 


Poštovani čitatelji, jeste li namirili pretplatu za drugo 
tromjesečje „Obitelji"? Ako niste, najljepše Vas mo- 
limo, da to što prije učinite! 

VINO I GLAZBA. Brahms bio 
je pozvan k jednome od svojih 
štovatelja, vlasniku vinograda, 
koji ga ponudi osobito nekim 
izvrsnim vinom, i reče mu: »Me- 
štre, ovo je Brahms među vini- 
ma.« 

MAČKA. Neki je đak morao 
napisati zadaću o mački. U njoj 
je pisalo između ostaloga i ovo: 
»Mačka je u kuhinji ili na kro- 
vu — kako kad. Ima četiri ili 
šest mladih — kako kad. Lovi 
miševe ili meso u loncu — kako 
kad. Mačka je mačka ili mačak 
— kako kad.« 

BOKSAČ. Majka: »Joj, ka- 
kav si, sine! I opet si se boksirao 
s Joškom Šalovićem! ... I opet 
ću ti morati kupiti novu ko- 
šulju!« 

Sin: »Oh, mama, to nije ni- 
šta! Šalovićevi će morati čitavog 
novog Joška kupiti. Tako sam 
ga zmazao.« 

SA SVEUČILIŠTA. Profe- 
sor predaje eksperimentalnu 
fiziku. »Gospodo, Vi sad vidite, 
da ne vidite ništa; a zašto vi sa- 
da ništa ne vidite, to ćete odmah 
vidjeti.« 

ČIZME. Majstor: »Jesi li 
očistio čizme?« 

Šegrt: »Odmah, gazda, sad 
čistim drugu.« 

Majstor: »Daj ovamo, da 
vidim, kako si očistio prvu.« 

Šegrt: »Ne mogu, prvu ću 
čistiti, kad bude druga gotova.« 



U PROSGIMA. Došao bogati 
lakomac k bogatu mlinaru, da 
u njega isprosi kćer za svoga 
sina, pa reče: 

»Dragi prijatelju, u vas su če- 
tiri kćeri za udaju, ne bi li dali 
koju mojemu sinu za ženu?« 

»Zašto ne,« odgovori mlinar, 
»ali znajte, da moje kćeri do- 
bivaju miraz prema starosti. Naj- 
mlađoj je sedamnaest godina i 
dobiva 20.000 dinara miraza. 
Drugoj je dvadeset i dvije go- 
dine i dobiva 30.000 dinara. Tre- 
ćoj je dvadeset i šest godina, pa 
dobiva 40.000 dinara; dočim naj- 
starija, koja je navršila trideset 
i dvije godine, dobiva 50.000 
dinara.« 

Lakomac će nato uzbuđeno: 
»Joj, prijatelju, imadete li još 
koju, ali sasma staru?« 

DOBRA KUHARICA »Liječ- 
nik je mojoj ženi zabranio da 
kuha.« 

»Da se nije razboljela?« 

»Nije ona, nego ja!« 

TEK TREĆI. Župnik treba da 
ubilježi neke podatke o ženi, 
koja je došla u župni ured zbog 
skorog vjenčanja. 

»Danas je, zar ne, četvrti?« 
upita župnik. 

»Ne, ne!« branila se žena. 
»Ovaj će mi biti tek treći!« 

NA NOVOGRADNJI. »Zna li 
majstor, da se srušila velika 
skela?« 


»Vjerojatno zna, jer je i on 
pod srušenom skelom.« 

MODERNA UMJETNOST. U- 
mj etnik (posjetnicima u svom 
ateljeu): »Slobodno je kritizirati 
moju sliku. Govorite o njoj i 
sudite, kakogod hoćete. Jedno 
mi ipak ne možete predbaciti, a 
to je, da sam sliku od bilo koga 
kopirao!« 

Jedan od slušalaca: »Posve 
točno, to zaista ni na što nije 
nalik.« 

Najveća 

katoli-; 

čka 
tvrtka 
glazbala 
a državi 


Svjetiljka za šivaći stroj 

Elektro materijal Izravno iz I-a svjetskih 
tvornica nudi na veliko i malo 



JOSIP KLIMAN, ZAGIkEB 

Strosmajrerov trg 7 — Telefon br. 76-68 



DOBRIJAN I JARAC 



Pogledatjte danas 
našeg dičnog starca! 
Za trista dinara 
kupio je — jarca! 



Pa ga kući vodi 
i lijepo ga pazi, 
vodice mu nosi 
i nježno ga mazi. 



Al’ jarac ne trpi, 
kad je pokraj trave, 
da se tkogod vrti 
njemu oko glave. 



Pa jurne za čikom, 
da je baš milota! 

A naš čika jadni 
mora preko — plota . . . 


, TnkZTi-Je za inozemstvo 4 dolara godišnje. Pretplata se plaća unaprijed 

.Obitelj se Uska u Tiskan Narodnih Novina u Zagreba. Za tiskaru odgovara V. Kirin, Deželićeva al. 2. ' ' ^ 








Tirolske haljine vrlo su prikladne za ljeto i možemo ih nositi u raznim prigodama: za izlete, planina- 
renje, kod kuće, za rad u vrtu i t. d. 

Lijevo: 1. Jednostavna haljina iz uzorkanog materijala za pranje. Na suknji su dva džepa. . — 2. Ti- 
rolska haljina od šareno uzorkane tkanine za pranje. K tome bluzica i pregača od bijelog poplina. 

De sno: 3. Tirolska haljina. Suknja i široki rukavi od šarene kockaste tkanine. Prsluk iz crvenog 
platna sa dva reda dugmeta. Pregača bijela. 

4. Dražesna tirolska haljina od zelene tkanine ukrašena vezivom. K tome bluzica iz bijelog voala sa 
baršunastom vrpcom. 



PRIZORI IZ NARODNOG OBIĆAJAIVANJSKI KRIJEŠ U LUPOOLAVU 
Prva slika: Paljenje krijesa — Druga slika: Kolo oko krijeaa — Treća t ietrrta slika: Skakanje preko krljeaa. 





